Bakkies bots teen olifant  (Foto: Verskaf) Twee bakkies het Woensdagaand teen ŉ olifant gebots op die R71 by Gravelotte in Limpopo. Volgens Tidimalo Chuene, woordvoerder van die provinsiale departement van vervoer en gemeenskapsveiligheid, het die voorval omstreeks 18:50 plaasgevind. ŉ Polisiebakkie en nog ŉ wit Toyota Hilux was in die botsing betrokke. Die bestuurders en drie passasiers van die bakkie het wonderbaarlik ernstige beserings ontkom. Chuene het gesê spoed of die feit dat die olifant in die pad was kon aanleiding tot die botsing gegee het. Dit is in dié stadium nie duidelik of die olifant dood is tydens die voorval of van kant gemaak moes word nie. Dit is ook nie duidelik of die olifant al uit die pad verwyder is nie.